Post salutacionem. Erwerdige Johan unde sunderlinx gude vrund. Jwer leve bidde wii to wetende, dat wii jwen breff, gescreven des donrdages na sunte Lucien dage, in dage giifte disses breves untfangen unde wol vornomen hebben, rorende wo dat jw de erbare ritter her Cristerne to irkennende gegeven hevet, wo dat wii hiir mit uns welke siner schuldener gud bekummert unde gehindert hebben, besunderlinges enen, geheten Oleff Vinke, deme wii dat sine besat sollen hebben umme den willen, dat he deme vorbenomeden her Cristerne sine redelike schult nicht betalen sole etc. Hiirup bidden wii jwer leve to wetende, dat itzwelke van unsen borgeren quemen vor uns sik beclagende, wo dat des ersamen ritters her Cristerns denre en ere schepe unde ere gudere in der Narwemunde in veligen dage genomen hadden unde to Wiborg gebracht hebben, dar he dezulven schepe unde gudere mit itzwelken unser borger kinder noch hevet, unde wii uns des doch nicht vormodende weren, nademe dat de erwerdige here cumptur to Asscrade unde de ersame ritter her Otte Brakel enen veligen dagh hadden upgenomen twischen deme erbenomeden her Cristerne unde uns bet to unses erwerdigen hern des meisters tokumpst, alse wii uns ok des gantz vormodende weren. Darumme quemen de vorgescreven unse medeborgere unde weren begerende rechtes, des wii doch nummende weigeren mogen. Des gunde wii en so vele alze Lubesch recht. Also steit it noch hutes dages mit Oleff Vinken unde unsen borgeren in rechtes dwange, unde wii uns doch unser sake allewege vorboden hebben to blivende bi unsem erwerdigen heren deme meistere, by zinen werden bedegers unde by anderen guden luden, de recht unde unrecht wol erkennen konen. Wente wii nemande anders nicht den redelicheit doen en willen, alse jwe leve dat zulven woll irvaren sall.